ને સાસુમાએ કપાળ કૂટ્યું, ‘અરે મારી બઈ, પહેલાં ફાટવું’તું ને ? મગનું નામ મરી પડાય ને ? કારણ વગરનો કજિયો વહોર્યો તે તો ! હું તો કાલે જ સામેથી તને એ બધું કાઢવાનું કહેવાની હતી. મને એમ કે તું મારા…??!’ જમનાબેનના દીકરાનું નામ ‘કચરો’ હતું ને તેના પતિનું નામ ‘પૂંજો’ ! કચરો એટલે મોંઘીનો પતિ. વહુના પગ પાસે ધબ દઈને પડેલો પેલો જૂનો ફોટો આ ‘કચરા’નો હતો ! ને આખી શેરીમાં પહેલાં ‘હો હા’ થઈ ગઈ’તી. હવે ‘હા હા હા’ થઈ ગઈ. સાસુ-વહુ બેયની આંખામાં આંસુ. લાકડી ફટકારનારા એ જ સાસુ હવે વહુના બરડે મલમ લગાડવા બેઠાં. ને વહુ કહે, ‘બા, હવે કચરો ક્યારે કાઢવો છે ?’ ને બેય ખુલ્લાં દિલે ખડખડાટ હસી પડ્યાં. બેયના મનનો મેલ હવે દૂર થઈ ગયો હતો, ને બેય મનથી એકબીજાની નજીક આવી ગયા હતા.